Beamptes vas ná hulle verdagte glo helpArgieffoto: SAPD Twee polisiebeamptes sal na verwagting vandag in die Kaapse landdroshof verskyn op aanklag van korrupsie en regsverydeling. Die beamptes wat aan die Kensington-polisiestasie verbonde is, is Dinsdag in hegtenis geneem, het sers. Noloyiso Rwexana, woordvoerder van die polisie, gesê. Volgens Rwexana is die beamptes onderskeidelik ŉ 25-jarige konstabel en ŉ 41-jarige reservis. Die twee beamptes het glo op 1 April ŉ huis in Kensington deursoek waar daar op Mandrax-tablette en ŉ groot bedrag kontant beslag gelê en ŉ verdagte in hegtenis geneem is. “Die beamptes het egter nadat hulle by die polisiestasie aangekom het, net ŉ gedeelte van die dwelms ingehandig en die verdagte is vrygelaat sonder om aangekla te word.” Lt.genl. Khombinkosi Jula, provinsiale polisiekommissaris, het sy kommer uitgespreek ná die inhegtenisneming van die twee beamptes. Hy het gesê dit is kommerwekkend dat diegene wat vertrou word om wet en orde te handhaaf hulself aan die verkeerde kant van die gereg bevind. “Daar is geen plek vir korrupte polisiebeamptes in die organisasie nie. Ons mandaat is om misdaad te bestry en oortreders vas te trek. Ons vertrou dat dié inhegtenisnemings as ŉ waarskuwing vir ander sal dien.”